2018. gada Noteikumi Nr.

Rīgā (prot. Nr.            . §)

**Bijušās LPSR Valsts drošības komitejas dokumentu publiskās pieejamības noteikumi**

Izdoti saskaņā ar likuma

"Par bijušās Valsts drošības komitejas dokumentu

saglabāšanu, izmantošanu un personu sadarbības

fakta ar VDK konstatēšanu"

10. panta otro daļu un 18. panta otro daļu

1. Noteikumi nosaka bijušās LPSR Valsts drošības komitejas (turpmāk – VDK) dokumentu izmantošanu, publiskās pieejamības apjomu un kārtību.

2. VDK dokumenti un tajos minētie fizisko personu dati sabiedrības interesēs apstrādājami un izmantojami sabiedrības informēšanai, kā arī zinātniskās, vēsturiskās un juridiskās pētniecības nolūkos, lai veicinātu sabiedrības iespējas iepazīt totalitāra režīma sekas un novērstu totalitārisma atkārtošanās iespēju. Šādos nolūkos pieļaujama VDK dokumentos minēto fizisko personas datu publicēšana, ievērojot šo noteikumu 3., 4., 5. un 6. punktu.

3. VDK dokumentu digitālās kopijas ir brīvi pieejamas un izmantojamas šo noteikumu 2. punktā paredzēto mērķu sasniegšanai, iesniedzot Latvijas Nacionālajā arhīvā rakstveida pieprasījumu saskaņā ar Arhīvu likumu. Attiecībā uz minēto pieprasījumu nav piemērojamas Arhīvu likuma 12. panta otrajā daļā, 13. panta otrās daļas 4. punktā un trešās daļas 4. punktā paredzētās prasības. Fizisko personu datu apstrāde atļauta vienīgi tādā apmērā, kādā tā nepieciešama pieprasījumā norādītā mērķa sasniegšanai un pieprasījumam atbilstošā apjomā. Privāto tiesību juridiskā vai fiziskā persona ir atbildīga par saņemtās informācijas izmantošanu atbilstoši šajos noteikumos paredzētajiem mērķiem.

4. Nav atļauta Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) 9. panta 1. punktā paredzēto datu publicēšana, izņemot:

4.1. VDK dokumentos minēto personu politiskās partijas – Padomju Savienības Komunistiskā partija, Vissavienības Ļeņina komunistiskā jaunatnes savienība, citas partijas un politiskās organizācijas – piederības norādi;

4.2. etnisko piederību un reliģisko pārliecību.

5. Izmantojot VDK dokumentus atbilstoši šajos noteikumos paredzētajiem mērķiem:

5.1. nav nepieciešama VDK dokumentos un publikācijās minēto datu subjektu piekrišana un informēšana par datu izmantošanu;

5.2. nav piemērojamas šādas datu subjekta tiesības: tiesības labot datus, tiesības uz datu dzēšanu (tiesības “tikt aizmirstam”), tiesības ierobežot datu apstrādi, tiesības iebilst pret datu apstrādi.

6. Totalitārisma seku dokumentēšanas centrs digitalizē visus Totalitārisma seku dokumentēšanas centra rīcībā esošos VDK dokumentus un savu funkciju veikšanai glabā to oriģinālus un digitālās kopijas.

7. Totalitārisma seku dokumentēšanas centrs nodod VDK dokumentu digitālās kopijas Latvijas Nacionālajam arhīvam normatīvajos aktos noteiktajā kārtībā. Latvijas Nacionālais arhīvs nodrošina VDK dokumentu digitālo kopiju pieejamību un izmantošanu saskaņā ar šiem noteikumiem.

8. Elektroniskā datu bāze “Automatizētā LPSR VDK pretizlūkošanas nodrošinājuma informācijas sistēma “Delta – Latvija’’’’ digitālā kopija ir pieejama Latvijas Nacionālajā arhīvā saskaņā ar šiem noteikumiem.

9. Persona pieprasījumu par Totalitārisma seku dokumentēšanas centra rīcībā esošajiem dokumentiem, kas attiecas uz šo personu, iesniedz un šādu pieprasījumu izskata likuma "Par bijušās Valsts drošības komitejas dokumentu saglabāšanu, izmantošanu un personu sadarbības fakta ar VDK konstatēšanu" 12. pantā paredzētajos gadījumos un kārtībā.

10. Latvijas Nacionālais arhīvs lēmumu par VDK dokumentu digitālo kopiju izmantošanu pieņem 10 darbdienu laikā no rakstveida pieprasījuma iesniegšanas dienas. Lēmumu par VDK dokumentu digitālo kopiju izmantošanu var apstrīdēt un pārsūdzēt Arhīvu likumā paredzētajā kārtībā.

11. Totalitārisma seku dokumentēšanas centrs VDK dokumentus digitalizē šādos termiņos:

11.1. LPSR VDK aģentu alfabētiskās un statistiskās uzskaites kartotēku – līdz 2018. gada 31. decembrim;

11.2. LPSR VDK operatīvās uzskaites kartotēku, LPSR VDK ārštata darbinieku uzskaites kartotēku, LPSR VDK personas un darba lietu reģistrācijas žurnālus (53), citas LPSR VDK operatīvo uzskaišu palīgkartotēkas – līdz 2019. gada 1. martam;

11.3. LPSR VDK 1., 2., 3., 4., 5., 6., 7. daļu un LPSR VDK rajonu daļu un nodaļu operatīvās lietas, LPSR VDK Sekretariāta, Finanšu daļas, Sabiedrisko sakaru nodaļas, Kadru daļas, Izmeklēšanas daļas u.c. materiālus – līdz 2019. gada 1. aprīlim.

12. Totalitārisma seku dokumentēšanas centrs papildus šo noteikumu 11. punktā minētajiem VDK dokumentiem pakāpeniski digitalizē visus VDK dokumentus, kas normatīvajos aktos paredzētajā kārtībā nonāk tā rīcībā, tostarp:

12.1. pavēles, direktīvas un citus dokumentus, kuru kopīgs adresāts vai sūtītājs bija LPSR ministrija, LPSR iestāde un LPSR drošības iestāde;

12.2. LPSR Iekšlietu ministrijas un iekšlietu iestāžu darbinieku personu lietas laika periodā, kad šīs iestādes bija apvienotas ar LPSR drošības iestādi;

12.3. VDK izdotā un tās uzkrātā literatūra, tostarp VDK bibliotēkas krājumu;

12.4. citu informācija, kurai ir saistība ar VDK darbību.

13. Totalitārisma seku dokumentēšanas centrs nodod VDK dokumentu digitālās kopijas Latvijas Nacionālajam arhīvam normatīvajos aktos noteiktajā kārtībā līdz 2019. gada 1. maijam.

14. Totalitārisma seku dokumentēšanas centrs un cita iestāde, kuras rīcībā ir VDK dokumenti, nodrošina VDK dokumentu oriģinālu pieejamību un izmantošanu saskaņā šiem noteikumiem līdz visu to rīcībā esošo VDK dokumentu digitalizācijai.

15. Atzīt par spēku zaudējušiem Ministru kabineta 1995. gada 13. jūnija noteikumus Nr. 151 “Noteikumi par Totalitārisma seku dokumentēšanas centra rīcībā esošo Valsts drošības komitejas dokumentu izmantošanas kārtību”.

16. Noteikumi stājas spēkā 2018. gada 1. novembrī.

Ministru prezidents Māris Kučinskis

Tieslietu ministrs Dzintars Rasnačs